
Kurte 


Ev lêkolîn, lê dixebite ku mijara delaletên rengan a di helbestên Mueyed Teyib de destnîşan bike û çawaniya 
bikaranîn û serederiya helbestvanî ya digel vê diyardeyê ya helbestê de, diyar bike. 


Reng alavekî girîng e di pêkhatina têkstên edebî de ku ev yek bihayekî estetîkî û hunereke bilind dide tekstê. 
Ji ber vê yekê jî helbestvanan girîngî bi vê diyardeyê daye. Çûnkî reng baştirîn alav e ku helbestvan dikarin bi rêya 
wê hestên xwe yên edebî derbibirin. Her wisa reng wêneyê edebî pêk tîne û raman, delalet û sembolên weke derûnî, 
ramyarî, civakî, olî, xewn û xeyal û hunerî jê dirûst dibin. 


Babeta rengan girîngiya xwe heye, çimkî rengan di hemû biwarên jiyanê de cihekî berbiçav wergirtiye. Ji 
ber vê girîngiya wan, me xwest ku vê lêkolînê pêk bînin. Ji bilî destpêk û encamê, ev lêkolîn ji du pişkan pêk tê, 
ku navê wê “Delaletên Rengan di Helbestên Mueyed Teyib de” ye. Pişka lêkolînê ya yekê hatiye terxankirin ji bo 
çarçoveya teorîk a rengan. Me di vê pişkê de bi awayekî teorîk, bala xwe daye wesf û pênaseya têgeha rengan; 
têgeha rengan a ji layê edebî, psîkolojîk, olî, civakî û çanda gelan ve, delalet û ramana rengan a di çanda kurdan 
de û têkiliya rengan û helbestê, -ku ev yek dibe rêyek ji bo rexnegiran da ku bikaribin nêzî wateya mijarên 
naveroka teksta xwe bibin--. Her wiha pişka duyê jî ji bo pratîzekirina analîzên me yên li ser çend helbestên 
hewcedar ên Mueyed Teyib hatiye terxankirin. Me ew helbestên hewcedar, li gorî delalet û teoriyên derbarê rengan 
de şîrove kirine. 


Di encamê de diyar dibe ku reng ne bi tenê hinek pêl û lerizînên ronahiyê ne. Lê jê wêdetir, ciwantirîn û 
balkêştirîn diyardeyên xwezayê ne û hindek nihênî ne ji nihêniyên ciwaniya gerdûnê. Bi dirêjahiya mêjûyê rengan 
girîngiyeke mezin li xwe girtiye û ev jî bûye eger ku li gorî kes, bawerî, olî û çanda gelên cuda ve, amajeyê bi 
gelek delalet û sembolan bikin. Her wisa helbestvan Mueyed Teyib mîna gelek helbestvanan hêza reng bi kar aniye 
û reng kiriye alavek ji bo derbirîna hizr û bîrên xwe yên civakî, neteweyî, olî, derûnî, felsefî û hestên xwe yên 
takekesî. Digel vê da ku bikaribe wêneyekî helbestê yê ciwan û bilind ji rengan dirust bike û bi rêka vê diyardeyê 
nameya xwe ya felsefî û ruhî bigihîne serî li rengan daye. 


Peyvên Sereke: Reng, Delalet, Mueyed Teyib, Helbest û Helbestvan. 


Abstract 

The current study intends to shed light on the Moyad Tayeb’s stance regarding the use of colors in his 
poems. Colors, in fact, play a significant role in literary writings since they enhance the worth of the texts and give 
them a specific taste, which is why most poets rely extensively on the use of colors in their works. In this regard, 

many poets have utilized color as a means of expressing their personal feelings, creating literary imagery, and also 
it enables them to provide a metaphorical meaning in terms of psychology, sociology, religion, etc. 

The title "Indications of Colors in Moyad Tayeb”s Poems" was chosen since colors play a vital part in every 
element of human life. The study is divided into two sections; the first part aims to provide a theatrical 
understanding of colors definitions and their application in a variety of contexts, including literary texts, 
psychology, sociology, religion, and cultures. Furthermore, it offers a comprehensive knowledge of the hidden 
meaning and indication of colors in Kurdish poetry, satisfying critics' desire to analyze the text in a variety of 
ways. The second half, on the other hand, is dedicated to evaluate or analyze a selection of poetry by Moyad Tayeb. 

As a consequence, the research shows that colors are more than just lighting moods; they are also the most 
enticing occurrences and mysteries of a beautiful world. Its use has had a long-term impact on history. As a matter 
of fact, each nation, religion, culture, and individual have their own symbolic colors. Undeniably, colors have an 
important role in Moayed Tayeb's poetry as he employs the theory of colors to represent his social, religious, 
philosophical, and psychological perspective on every aspect of our life, as well as to communicate his 
philosophical and spiritual messages to readers. 

Keywords: Colors, Moayed Tayeb, Indication, Poems, Poets. 


Destpêk 

Babeta rengan giringiya xwe heye ji ber ku di hemû biwarên jiyanê de cihê xwe girtiye, 
lewma jî divê her kesî agahî li ser vê mijarê hebe. Çimkî di jiyana rojane de her kesî pêdivî bi 
pêzanîna li ser rengan heye. 


Girîngiya vê lêkolînê ji ber wê yekê ye ku li gorî pêzanînên me, bi şêweyekî giştî di nav 
edebiyata kurdî, bi taybetî jî di biwarê wê yê rexneya edebî de, li ser mijara rengan kêm lêkolîn 
hatine kirin. Her wiha, cudahî û taybetmendiya vê lêkolînê jî ji wê egerê ye ku me xwestiye 
ronahiyekê bînin ser qulackeke ji qulacêkên vê mijarê, ku di edebiyata kurdî de kêm xebat li 
ser hene. Lewma jî ji bo diyarkirina çawanî, bikaranîn û serederiya helbestvan Mueyed Teyib, 
di vê lêkolînê de; me behsa delaletên rengan, mijarên têkildarî wan û bandora rengan a li ser 
biwarên jiyanê yên cuda kiriye. 


Rengan bi layekî berfireh di nava helbestên Mueyed Teyib de cih girtiye, em dikarin 
bibêjin ku helbestên wî bi rengan hatine tamkirin. Wî, reng kirine havêna berhemdayîna 
wêneyên cur bi cur; lewra ye ku dema ku mirov helbestên wî dixwîne, mirov hest pê dike ku 
şiyanweriya nîgarkêşekî serkeftî dibine. Ji ber vê egerê me dil kir ku lêkolîna me li ser vî 
helbestvanî pêk bê. Di piraniya helbestên wî de reng berceste bûne; lê me bi tenê hindek 
helbestên wî ji bo vê lêkolînê hilbijartine ku gelek kod û delaletên rengan di hundirê wan de 
kifş dibin. Em dixwazin ku ev lêkolîna me bibe dergehek da ku qulackên tarî yên cîhana vî 
helbestvanî ya fantazî û xeyalan, li ber xwendevanan vebe û ji bo wan diyar bibe. Digel vê, me 
dil heye ku xebata me bibe bingehek ji bo encamdana gelek lêkolînên dîtir ên zanistî û 
akademîk, ku wê di paşerojê de derheqê helbestê û mijarên têkildarî “reng”an de bên kirin. 


Yek ji arîşe û zehimetiya di vê lêkolînê de ew bû ku çawaniya wate û delaletên rengan 
rêjeyî ne û ne cihgir in li gor kes, çand, ol û hwv., ev wate û delalet guhêrbar in. Lewra ne karekî 
asan e ku mirov bikaribe ji bo her rengî raman an delaleteke dirust û taybet destnîşan bike. Her 
wiha, ji bilî guhêrbariya jorborî, arîşeya serekî ya bo encamdana vê vekolînê kêmbûna 
çavkaniyan a li ser vê mijarê bû, nemaze jî kêmbûna yên bi zimanê kurdî, ku ev yek bû eger ku 
em bala xwe bidin çavkaniyên biyanî û bi taybetî jî yên bi zimanê erebî. 

Lêkolîn ji du pişkan pêk dihêt: Di pişka yekê de me bi rengekî teorîk behsa têgeh û 
pênaseya rengan, têgeha rengan ji layê edebî, psîkolojî, olî, civakî û çanda gelan ve, delalet û 
ramana navên rengan, reng li ba kurdan, reng û helbestê kiriye. Her wiha di pişka duyê de me 
ji dîwanên helbestvan Mueyedî Teyib çend helbestên nimûneyî neqandine û mijarên teorîk ên 
rengan di wan helbestan de analîz û şîrove kirine. Li dumahiyê jî em gihîştine çend encaman. 
Ev yek bi rêbaza wesfî û analîzê hatiye kirin. Ji ber ku alava rêbaza wesfî an jî ya kalîtatîf bi 
piranî “şîrovekirin” e û şîrovekarî (hermeneutîk) di zanistên sosyal de tê bikaranîn. Sedemeke 
din a me ya ji vê rêbazê ev e: Bi qasî hayê me jê heye, huner û edebiyat, nemaze jî lewn û 
hunera helbestê, ji aliyê “çendaniyê” ve kêm tên şîrovekirin anku rêbaza “kantîtatîf” kêm li ser 
tê sepandin, çima ku ew jî mîna gelek lewnên din ên hunerî û edebî bi subjektîbûna xwe heye 
û tê de amaje û razberî heye; dinyayeke wêdetir e ji ruxsar û ew tiştên ku dixwaze vebêje. Her 
wiha, digel subjektîbûna helbesta ya navborî; ji ber “rengên” ku me divê xebatê li ser wan bikin, 
ji dîmenên xwe yên şênber wêdetir û zêdetir in û ev cîhana wan a li paş perdeyê delalet û 
sembolan li xwe digirin, delalet û sembol jî guhêrbar in li gorî kes, civak û çand û deveran, em 
gihiştin wê baweriyê ku dê rêbaza kalîtatîf guncawtir bûya ji bo vê lêkolîna me. 


Têgeh û Pênaseya Rengan 

Reng yek ji girîngtirîn diyardeyên xwezayê ne, mirovan di serdemên kevin de reng bi kar 
aniye û ew ji hindek giyayan û xwîna giyanweran dirust kirine. Di karên hunerî, pîşesazî û 
bînasaziyê de ji wan istîfade kirine. Bi awayekî giştî reng têkelî hemû biwarên jiyanê bûne û di 
wan cih de girtine; wekî edebiyat, psîkolojî, ol, çanda civakî û hwv. Wate pişkeke girîng e ku 
ji jiyana mirovatiyê û ji hebûna wê cuda nabe. 

Derbarê pênasekirina rengan de, em dikarin pênaseyên çend nivîskar û feylesofan ji çend 
layan ve diyar bikin; 


Frederick Milner dibêje: Reng peyvek e ku tê bikaranîn bo pesinkirina wan hestên ku hişê 
mirov wan werdigire, dema ku tora çavên mirov bi wan dikeve, di bin çavpêketinê de bi kiryara 
dirêj a pêlên destnîşanikirî ya ronahiya rojê ne. Anku ev zana bi şêweyekî zanistî kiryara rengan 
şîrove dike ku peywendî di navbera hest, hişê mirov, tora çavan û ronahiya rojê de heye (Xanikî, 
2011: 10-11). 


Dîsan Arîstoteles di karên xwe yên felsefî de hizr û boçûnên xwe derbarê rengan de diyar 
kirine, ka reng çi ne û çawa dirust bûne. Navên hindek dar û bar û giyaneweran û ew tiştên di 
hebûnê de, çawaniya dîtina wan tiştan diyar kiriye. Ew, amaje bi wê yekê dike reng ji wan 
rûdanan dirûst dibin ku di atmosferan de rû didin. (Narmîn, 2006:11). Wate Arîstoteles 
dirustbûna rengan têkidarî wan diyardeyan dike ku li gerdûnê rû didin; mîna rojhelatbûnê û 
rojavabûnê, roj û şevê, baran û befrbarînê, werzên salê û hwv. Bandorên van diyardeyan a li ser 
erdê, dibin egera wê yekê ku reng li ser erdê peyda bibin. Li gor boçûna wî, hindek reng hene 
ku xwe bi xwe dikevin xwezayê bi rêya destwerdana tîrêjên rojê yên ku alîkar in ku rengê sor 
dirust pêk bê. 


Ebû Yusif Yeqûb bin Eshaq el-Kindî dibêje: Ronahiyê roleke mezin heye di dîtina me ya 
tiştan de ku di tariyê de her tişt reş e û ne diyar e, ronahî alaveke sereke ya dîtinê ye, ji ber ku 
reng di hundirê xwe da çawaniyeke hestî ne ji bo dîtinê (Ebdilxefûr, 2008: 4). Mebesta wî jê, 
ew e ku reng çawanî ye û ev çawanî taybet e bi hesta dîtinê ve, peywendiya wê hîç bi hestên 

dîtir ve nîn e mîna hestên bihîstinê û tamkirinê. Lewra bi tenê bi alîkariya hesta dîtinê, em 
rengan dibînin û jêk cuda dikin. 


Dîsan em dişên bi hindek şêweyên dî rengan pênase bikin: Reng yek ji wan hêmayên 
bêdeng in, di hundirê xwe de xwedî gelek raman, delalet û sembol in. Ji ber ku di rengan de 
tiştekî girîngtir diyar dibe, ew jî ramanên berze û neaşkera ne, ev ramanên berze yên rengan bi 
delaletan tên dîtin. Çimkî reng di pêkhatinên xwe de du cihan bi xwe ve digirin, ku 
peywendiyeke amadebûnê çêdikin, digel vê berzebûn û neamadebûnê diyar dikin (Nihêlî, 2005: 
15). 


Her wisa zana û pisporên xwezayê peyva “reng”, wekî diyardeyeke fizîkî li qelemê didin. 
Piraniya hunermendên şêwekariyê û kesên dîtir ku di vê meydanê de kar dikin mîna karkerên 
çapxaneyan, peyva “reng” di wateya madeyên boyaxê de, wek “pigments” bi nav dikin ku di 
berhemên rengan de bi kar tînin (El-Sefar, 2010: 64). Bi wateyeke dî, çi ji aliyê berhemdariya 
madî ya boyaxên reng ve, çi jî ji aliyê tîrojên rojên yên rengîn ve, reng ew bandora fîzyolojî ye 
ku taybetmend e bi endamên laşê berhemdar ve li ser torên çavan. (Elî, 2001: 7) 


Şêwekarê kurd Fehmî Balayî jî derbarê reng de wiha dibêje: Reng tiştê herî balkêş e di 
xwezayê de ku beşdariyê di afirandina ciwaniyê de dike. Reng, yek ji beşên rêxistina hesta 
mirovan, bi taybetî jî ya hesta dîtina mirov a dîtinê ye. Diyardeya reng li gorî dirêjahiya pêlên 
ronahiyê di laş de bi alîkariya torên çavan, lêdanên xwe vediguhezîne mêjî û delalet û nîşanan. 
Diyardeya van rengan jî girêdayî rewşa av, hewa û ronahiya li ser wê madeyê ye (Balayî, 2008: 
11-12). 


Bi dîtina me, reng nûnertiya wêneyê derve yê şêweyî dike ku vê yekê cihekî taybet girtiye 
di hunerê de. Lewma bandoreke wî ya mezin heye li ser hest û derûniya mirovan, ku hindek 
hestên nû jê peyda dibin wek xweşî, dilfirehî, diltengî û nerehetiyê. Ji ber wan delalet û ramanên 
wan, rengên li ber çavên me dikevin bo nimûne rengê sor, derbirîna dudiliyê dike; yan şîn 
ramana dilovaniyê û xerîbbûnê ye; zer jî digel karvedan û xweşiyê tê behskirin; reş delalet e ji 
bo gelek tiştan mîna neman û nexweşî, bêbextiyê; rengê spî jî hêvî, aşitî û paqijiyê derdibire. 


1. Têgeha Reng ji Layê Edebî, Psîkolojî, Ol û Çanda Gelan ve 


Biwarê edebiyatê girîngiyeke zor daye ser rengan, bi taybetî jî lewnê helbestê. Ji ber ku 
helbest huner e wekî gelek hunerên dî, lewra di vehandina helbestan de her afirînerekî/ê alavek 
heye yan çend alav. Alavên helbestvanan jî peyv in ku bi rêya peyvan dikarin wêneyekî ciwan 
ê hunerê derbibirin. Cudahiya vî wêneyî li ser asta şarezayî, şêwaz, paşxaneya rewşenbîrî, 
şiyanên edebî û zimanî yên helbestvanan dimîne, da ku pê bikaribin wêneyê herî baş biafirînîn 
ku dê pirî derbirîn û raman bin (El-Mitîrî, 2014: 1). Peywendiya di navbera helbestê û reng de 
peywendiyeke bihêz e ku reng bi şêweyekî diyar û ronî di nav helbestên gelek helbestvanan de 
reng vedaye. Reng zor têkelî cîhana wan a taybet a bi xeyal û fantazî bûye. Ji ber hindê jî ji bo 
afirandina wêneyekî helbestê yê ciwan, bi taybetî helbestvanên kurd gelek caran pena biriye ser 
rengan ji bo derbirînên felsefî, ramyarî, rewşenbîrî, civakî, derûnî, evînî, estetîkî û ew bi kar 
anîne. 

Gava em ji çarçoveya psîkolojîk ve berê xwe bidin rengan, dê bê dîtin ku têgeha reng ji 
layê psîkolojiyê ve boçûnên cuda li xwe girtine û wan bandorên xwe yên cuda li ser derûniya 
mirovan kiriye. Di serdemên nû û hevçerx de jî diyar e ku rengan bandoreke mezin heye li ser 
şaneyên hestiyariyê yên mirovan, ji ber ku her reng xudan pêleke ronahiyê ya taybet in ji layê 
dirêjî û kurtiya pêlê ve. Lewra her pêleke cuda ji pêleke dî ya ronahiyê bandoreke cuda heye li 
ser pergala hestyarî û derûniyê û ev bandor erênî û nerênî ne (Ubeiyd, 2013: 10). Ji ber hindê jî 
lêkolînên psîkolojiyê diyar dikin ku reng ne bi tinê hindek pêl û lerizînên ronahiyê ne; lê ew 
xwedan bandorên bihêz in ku digihên kûrtirîn xela derûniya mirovan. Ji wan bandoran ên erênî, 
dibin egera bêhnfirehiyê, viyan, girnijînê û hestên xweş li ba mirovan peyda dikin. Hindek ji 
wan jî nerênî ne û dibin egera peydabûna hestên nexweş li ba mirovan. 


Bi boçûna me, hebandin û hezkirina rengekî ji yekî dîtir cuda û rêjeyî ye li gorî kesan. Ev 
yek jî guhêrbar e li gorî hestên hundirê kesan. Bo nimûne, dibe ku rengê kesk li ba kesekî/ê 
rengekî xweşikiyê be, lê belê li ba kesekî/e dî nehête hezkirin, yan bandoreke erênî yan jî nerênî 
hebe li ser derûniya wî/ê kesî/ê (El-Zewahîre, 2008: 15). 


Her wisa, eger gava em ji riwangeha olî ve li rengan binêrin, dê bê dîtin ku olan 
peywendiyeke cuda û taybet bi rengan re heye, rengan di nav hemû tekst û rê û resm û 
baweriyan de reng vedaye. Her olê li dûv bawerî û taybetmendiya xwe girîngî daye rengan û 
her baweriyê cuda ji baweriya dî çend raman û delalet dane rengan, ew wek sembol û amaje bi 
kar anîne ji bo derbirînên xwe yên olî yên curbecur. Wekî di ola îslamê de rengan rengvedaneke 
mezin hebûye ji ber ku gelek caran navên rengan di Qur”ana pîroz de derbas bûye. Ji ber hindê 
jî girîngiyeke mezin pê daye; bo nimûne rengê spî yazdeh caran di Qur”ana pîroz de derbas 
dibe. Rengê spî di îslamê de delalet e ji bo paqijiyê, zelalî û karên baş (El-Dorî, 2002: 59). Her 
wisa di olên wekî êzdiyatî û zerdeştiyê jî de jî reng rengvedana xwe hebûye û her reng ji çend 
delalet û felsefeyan pêk hatiye. 


Her wiha ji layê civak û çanda gelan ve, di navbera mirov û rengan de peywendiyeke 
bihêz heye. Her mirov li dûv wê jîngeha ku tê de dijî, çi qenc yan xirab bo her rengî, navek 
daniye da ku her yek ji yên dî bê cudakirin û bo navên her rengî delalet û ramanên cuda danîne. 
Bi giştî hindek pênase ji bo rengan û wateya rengan hatine kirin, ji binyata kultura cîwarên 
mirovan hatine wergirtin ku her reng bûye xudan raman û delaleteke cuda û taybet. Bo nimûne 
rengê reş rengê xemgîniyê ye (Hemdan: 2008, 39). 


AAA 


Bi dîtina me, bi borîna demê û pêşketina rewşenbîrî û jiyanê, rengan gelek bêje, raman û 
delaletên cuda wergirtine di hemû biwarên jiyanê de. Wate her reng xwedî raman, felsefe, 
delaletên xwe yên cur bi cur e, ev yek jî rêjeyî ye û ne cihgir in, lewra ne karekî asan e ku 
mirov bikaribe ji bo her rengî raman yan delaleteke dirust û taybet destnîşan bike. 


2. Delalet û Ramana Navên Rengan 


2531: Rengê Sor 


Rengê sor di pîleya yekê de ye. Ev reng, ji xwezayê hatiye wergirtin û yek ji rengên serekî 
û yên germ e ji ber ku ji tîrojên rojê hatiye wergirtin. Ji ronahî, agir û germatiyê pêk hatiye û 

şiyanên hêz û hestên azirandinê li ba mirovan peyda dike. Ji ber girêdana vî rengî bi rengê 
xwînê ve, ew gelek caran bûye delalet ji bo şer, hevrikî, şoreş, eşq û gelek tiştên dî (El-Yaqût, 
2018: 30). Rengê sor di baweriya gelek olan de delalet û sembolên nerênî wergirtine, ku vê 
kiriye ew bibe delaleta cehenemê ji ber girêdana wî bi rengê agir ve ku rengê agir jî sor e (El - 
Qeran, 1984: 124-128). 


Sor rengê ciwanî, gencatî û geşbîniyê ye, ji ber hindê jî gelek helbestvanan di helbestên 
xwe de ev reng bi kar aniye. Ji layekê dî ve rengê sor li ba civakên rojavayî delaleta hişyarî, 
hêz, metirsî, hêrs û evîniyê ye. Di civakên rojhelatî de delaleta şensê baş, keyfxweşiyê ye û 
taybet e dema digel rengê spî têkel dibe. Sererayî wateyên erênî, lê gelek caran jî rengê sor 
wateyên negatîv li xwe girtine (Fethî, 2022). Em dikarin bêjin: Bi dirêjahiya jiyanê rengê sor 
delalet û ramanên xwe yên taybet hebûne, ev yek jî ji kesekî/ê bo kesekî/e dî, ji civakekekê bo 
civakeke dîtir cuda ye û ev delalet û raman ne sabît in. 


2.2. Rengê Reş 


Rengê reş hemû ronahiyê dimêje, lewra rengê hêzê û berzebûna ronahiyê ye. Rengê reş, 
delalet e ji bo xem, bêhêviyê û nemanê, rengê desthelatê û nihênî, şer û xezebê ye. Di civakên 
rojavayî de nîşana tirs, yaxîbûn, seks, berelayiyê ye (Telal, 2022). Rengê reş gelek girêdayî 
karên nepenî û hizrên hêzê ye û delaleta derûneke bihêz, kontrolkirin, rêkxistina derûniyê ye. 
Rengê hêz û desthelatê ye lewma pitiriya bazirgan, kesên siyasî û mafya vî rengî di cilên xwe 
de bi kar tînin ji ber ku cîhana van kesan taybet û nepenî ye.(Me'abîre, 2022). Kesên hez ji vî 
rengî dikin, nakevin xeletiyên viyanê çimkî sînoran di navbera xwe û kesên derdora xwe de 
datînin ji ber hindî jî hez dikin ku jiyaneke taybet a wan bi xwe hebe. Dîsan dibe ku ev rengê 
bêhnfirehiyê be li ba wan kesan ku xalên wan ên lawaziyê hene ku dixwazin bi rengê reş bên 
veşartin. Gelek caran dibêjin rengê reş wek fêlekê tê bikaranîn di cil û bergan de ji bo 
ciwankirina bejn û bala mirovan, bi taybetî jî li ba jinan (Telal, 2022). 


Dibe ku li ba gelek kesan rengê reş, rengê li dijî ciwaniyê be û rengê xemgînî û reşbîniyê 
be. Lê gelek caran jî delaleta ciwaniyê ye. Rengê reş li dûv dem û deveran wateya wî dikare 
biguhere. 


229. Rengê Spî 


Rengê spî ji rengên sar e, lewra hestê aramiyê li ba mirov peyda dike. Rengê spî hemû 
rengan kom dike, mirov dikare vê rastiyê di bazneya rengan de bibîne ku bi lez hêza ronahiyê 
zêde dibe (Şukrî, 1985: 85). Rengê spî tê hejmartin ji rengên aram û her wisa hesta tenahiyê li 
ba mirovan peyda dike. Ji ber hindê jî gelek caran mirov malên xwe bi rengê spî boyax dikin 
da ku hest bi aramî û bêhnfirehiyê bikin. Ji ber hindê rengê spî digel rengên cuda têkel dikin ji 
bo guncandin û kêmkirina hêz û pîleya wî (Tesnîm, 2021). 


Bi dîtina me, delalet û ramanên rengan li gor dem û cihan guhêrbar in, ramanên erênî û 
nerênî li xwe digirin. Lê di pitiriya kevneşopiyan de rengê spî nasyar e wekî rengê ciwanî û 
berdewambûna jiyanê. Bi boçûna me, rengê spî rengê bêgunehî, paqijî û tendirustiyê ye, dibe 
ku ji ber hindê be jî rengê spî li nexweşxaneyan û cihên tendirustiyê tê bikaranîn. 

2.4. Rengê Zer 


Yek ji rengên germ e ku hestên germahiyê li ba mirovan peyda dike, nûnertiya ronahî û 
çirûsînê dike. Çimkî rengê rojê ye û çavkaniya ronahiyê ye û girîngiya xwe heye ji layê germî 
û ronahiyê ve. Her wisa rengê zer gelek delalet hene; mîna xweşiya jiyanê, aktîfbûn û azirandina 
hestan, pitiriya caran ev reng dibe egera peydabûna xweşî û dilfirehiyê (Şukrî, 1985: 6). Dîsan 
ji layê gelek olan ve girîngî û pîroziya xwe heye. Bo nimûne li ba misriyên kevin delaleta 
xwedawend “Re” ye, ku ew xwedawendê rojê bû. Ji bilî misriyên kevin, li ba îslamê jî pîroz e, 
ji ber ku di Qur”ana pîroz de di sûretê “Beqere: 69”ê de derbas dibe (Muxtar, 1982: 163). 


Her wisa rengê zer, gelek caran raman û delaletên negatîv jî hene wek delaleta mirin û 
ew wekî nîşanên nexweşiyan bûye. Ev delalet û wate jî ji xwezayê, ji zerê payîzê hatiye 
wergirtin. Çimkî dumahîka zerbûn û weşîna belgan e, rengê keskê dar û beran di werza payîzê 
de rengê zer digire ku xweza wek rengê beyabanê zer dibe (El-Yaqût, 2018: 29). Bi boçûna 
me dibe ku ji ber wê yekê be rengê zer delaleta nexweşî û mirinê û nêzîkbûna ji ecel li xwe 
girtibe, ji ber ku gelek caran ev reng bûye cihê dilgiraniyê ji layê derûniyê ve. 


225: Rengê Şîn 


Rengê şîn gelek wate û delaletan li xwe digire, ev yek jî li gorî tarîtî û vekirîbûna pîleya 
vî rengî ye. Ji ber ku şînê tarî nêzîkî rengê reş e ku bandora xwe heye li rengê ku nêzî wî ne, 
delaleta nexweşî û mirinê ye. Lê rengê şînê vekirî taybetmendî û girîngiya xwe hebûye di 
kevneşopan de û heta serdema nû jî girîngiya wî maye. Ji ber ku rengê derya û esman e ku 
bandoreke rasterast li derûniya mirovan dike, hestên xweş û hêviyan bi mirovan re peyda dike 
(Abad, Belawî, 2012: 28). 


Wate rengê şîn ji layê derûniyê ve jî dibe sebeba bêhnfirehî û arambûnê. Her wisa 
mimkun e ku cîhaneke hestan a xeyalî li ba mirovan peyda bike ku mirov tê de hest bi 
hênikahiya xweşbûna keş û hewayeke hênik bike. 


Gelek caran li ba gelên cuda, delalet û ramanên cuda li ser wî hebûne, çawan ku li cem 
çîniyan delaleta mirinê ye û li ba ibriyan jî rengê Xweda ye, lewra ye ku cihû vî rengî pîroz 
dibînin (Muxtar, 1982: 164-166). Her wisa li ba ereban jî rengê şîn rengekî nexweş e û nayê 
hezkirin, heta vê serdemê jî ji vî rengî hez nakin nexasim jî di rengê çavan de. Çimkî rengê 
çavên dijminên wan ên romanî şîn bû (El-Yaqût, 2018: 29). 


2:06: Rengê Kesk 


Rengê kesk ji hemû rengan berbelavtir e, çimkî piraniya xwezaya derdora me rengê wê 
kesk e. Keskatiya xwezayê dibe cihê arambûna derûniyê û hiş. Gelek caran jî rengê keskê vekirî 
bêhtir tê qebûlkirin ji rengê keskê tarî. Çimkî rengê keskê vekirî bêhtir bêhnfirehiyê li ba 
mirovan peyda dike (El-Yaqût, 2018: 66). Ji ber ku rengê kesk rengê arambûna derûniyê ye, bo 
çavan xweş e û ji layê çavan ve tê hezkirin û hişê mirov pê aram dibe. Lewra mimkun e ku 
gelek caran di dema bêhntengî û hêrsê de girîng e ku mirov biçe li nav dar û bar an baxçeyekî 

li kûr binêre da ku derûniya mirov aram bibe. Ji ber vê yekê ye ku cil û bergên nojdaran kesk 
in ji bo nexweş ji layê derûniyê ve hest bi hêminî û arambûnê bikin. 

Dîsan rengê kesk ji aliyê olan ve jî girîngî û pîroziya xwe heye, ol gelek caran di rê û 
resmên xwe yên olî de vî rengî bi kar tînin. Ji ber ku delaleta tobekirin û nêzîkbûna berev Xwedê 
ye û rihetiya derûniya mirovên îmandar e. Her wiha di ola îslamê de rengkirina mizgeftan bi 
rengê kesk ji ber wê yekê ye ku rengê bihuştê û dar û berên fîrdewsê ye. Digel vê, di Qur”ana 
pîroz de derbas dibe ku rengê cilên buhiştiyan kesk e. Ev yek jî bûye cihê taybetîbûn û girîngiya 
rengê kesk di ola îslamê de (El-Yaqût, 2018: 26-27). 


Bi şêweyekê giştî em dikarin bêjin: Rengê kesk delalet e ji bo jiyan, geşbînî, hêvî, ciwanî 
û merdatiyê, û nûkirina ruh sembolîze dike. Rengê bihar û gencatiyê ye, tenahî û pêşdaçûnê, 
aşitî û aramiya derûniyê ye, rengê hemû tiştên zindî ye. 


3: Delalet û Ramanên Rengan li ba Kurdan 


Her wekî me diyar kiribû, delalet û ramanên rengan li gor cih, jîngeh, bawerî û xwezaya 
deveran e. Bo nimûne delaletên rengan li ba civakan cuda ye, li deverên xwezaya wan jêk cuda 
ne yek e. Li ser meseleyê, raman û delaleta rengan li ba kurd û ereban ne wek hev e. Çimkî ji 
layê xweza û jîngehê ve cudahiyeke mezin di navbera wan de heye. Xwezaya Kurdistanê bi 
rengên cur bi cur xemilandiye, ji ber ku devera Kurdistanê tîjî ye ji zozan, rûbar, çiya û dar û 
beran. Ji ber vê egerê ye ku reng tev li hemû jiyana wan bûye. Têkelî nava ziman, huner, edeb, 
nexş û nîgarî, civak û nêrîtên wan bûye. Reng rengvedana xwe hebûye di jiyana rojane ya 
kurdan de. 

Bi wateyeke dî rengan di nav dil û derûniya mirovên kurd de cihê xwe girtiye, rengên 
xwezaya wan bûye egera vê çendê ku bandora xwe li ser takên kurd hebe. Di hişmendiya wan 
de çespaye û bandora xwe li hizr, bîr û baweriyên wan kiriye. Ev yek bûye sedem ku 
curbecuriya reng û bikaranîna gelekan ji layê civakî, rewşenbîrî û hizr û bîrên olî ve di jiyana 
kurdan de hebe (Rondik, 2017: 4). Her wisa di edebiyata kurdî de bi taybetî jî di lewnê helbestê 
de, rengan bi şêweyekî diyar û aşkera di nava helbestên gelek helbestvanan da reng vedaye. 
Çimkî jiyan û jîngehên wan bi şêweyekî rasterast û nerasterast bandorê dike li ser bikaranîna 
rengan di helbestên wan de. Çimkî xwezaya Kurdistanê bi rengan tije ye. 

Weke ya gelên dî, di çanda kurdan de jî her rengî girîngî, delalet û ramana xwe heye. Bo 
nimûne; rengê sor li ba kurdan ji layekî ve delaleta xweşî û şadiyê ye, ramana hest û viyanê ye. 
Lewma jinên kurdan wî gelekî di cilên xwe yê govendan de bi kar tînin. Ji aliyekî dî ve sor, 
nîşaneya qurbanîdanê ye, di serdemên jiyana kevin de li Kurdistanê nexasim jî li gundan, di 
helkeftên pîroz de hêk ji bo zarokan sor dikirin ji madeyeke sor a ji rehên giyayê “beqemî” 
amade dikirin (Balayî, 2008: 12). Dîsan rengê kesk li ba kurdan rengekî girîng û pîroz e ji layê 
kurdên misilman ve, rengê kesk delalet e ji bo aramî û razemendiyê, çimkî rengê kesk ji layê 
derûnî ve jî bêhnfirehiyekê dide mirov, lewra ji layê baweriya olî ve kurdên misilman pîrozî 
daye vî rengî. Dîsan, lewra ye ku gelek cihên olî bi rengê kesk hatine rengkirin, di perestgeh û 
cil û bergên olî de rengê kesk bi kar anîne. Her wisa kurdên êzidî jî girîngî daye vî rengî ku 
rengê vejîna jiyanê û geşbûnê ye û di gelek tekstên wan ên pîroz de rengê kesk derbas dibe, 
wan ew wek delalet ji bo gelek tiştan bi kar aniye. Her wiha rengê spî li ba kurdan delalet e ji 

bo aştî, ciwanî û paqijiyê lewra ye ku cilên bûkan bi rengê spî xemilandî ye ku ev raman û 
delaleta paqijî, şeref û bêgunehiya bûkê ye. Her wisa di hindek nerîtên civakî de dema kesek 
rengê spî dikeve pora wî/ê ku delaleta mezinahiya jiyê wî ye dibe cihê bawerîpêkirin û 
rêzgirtina kesên derdorê ya ji bo wî/ê. Rengê reş jî delaleta xemgînî û bextreşiyê ye li ba kurdan 
ji bo taziyeyên xwe rengê reş bi kar tînin wek derbirîna xema xwe. Her wisa hez ji “pisika reş” 
nakin ku delaleta bextreşiyê ye li ba kurdan. Lê cuda ji van nerînan, hindek caran jî wekî delaleta 
ciwaniyê jî rengê reş bi kar anîne wekî por reş, birî û çavên reş û hwv. Dîsan rengê zer nerînên 
cuda bi xwe ve girtine ji ber ku rengekî vekirî û zîq e, genc wî di cilên xwe de bi kar tînin bi 
taybetî jî jin. Lê hindek nexweşî Jî ji rengê zer bi nav kirine; mîna nexweşiya zerikê. Rengê şîn 
li ba civaka kurd wek delaleta parastinê ye ji çavên bexîlan, ev reng bi taybetî ji bo zarokan 
hatiye bikaranîn, morîkeke ji rengê şîn bi cilên wan ve dikin da ku bên parastin ji her tiştên 
xirab û çavên pîs. (Rondik, 2017: 50-51-52). Gelek caran hindek kurd navên xerîb û cuda ji bo 
rengan bi kar tînin, mîna; kej, boz, xemrî, esmer, sîs û hwv. 


4. Reng û Helbest 


Reng yek ji alava girîng a afirandina teksteke edebî ye, bi taybetî jî ya afirandina helbestê. 
Çimkî bihayekî estetîk û hunerî yê bilind dide tekstê. Gelek ji wan rengan dibin sembolên 
xwedan delalet û ramanên curbecur ku ev yek dibe egera çêjwergirtineke cuda di xwendina wan 
tekstan de. 


Reng û edebiyatê peywendiyeke mukim û bihêz bi hev re heye. Çimkî edebiyat li ser 
binyata ziman û wêneyan tê afirandin ji ber ku di nava ziman û wêneyê de reng hene. Ev yek jî 
têkildarî bi şêwazê nivîser û paşxaneya wî/ê ya rewşenbîrî û edebî ve heye ka çawa serederiyê 
digel rengan dike li gorî cure û teksta edebî ya ku tê nivîsandin. Reng, bi roleke mezin radibe 
di rîtma muzîk û şêwaza hunerî û zanista delaletê de, ew jî ji ber wan sembol, wate û felsefeyan 
e ku li pişt her rengî heye. Ev yek jî li gor cureya dahênana afirîneriyê diguhere (Xanikî, 2011: 
19). 


Her wisa taybetmendiya hindek rengan amajeyî û yan hinekan jî sembolî ye, lewma 
bikaranîna wan a di helbestê de ne belasebeb e, jê wêdetir kiryareke hişyarane ye û ev kiryar 
dike ku helbest berev rîtm û harmoniyekê biçin. Helbestvan reftarê digel rengan dikin weku 
diyardeyek ji diyardeyên zimanê helbestê, girîngiya vê diyardê di wê çendê de ye ku reng 
parçeyek ji ferhenga helbestvanan têne dîtin, ew ferhenga helbestvan ji bo avakirina helbestan 
û ji bo berhemanîna delaletên taybet ên di helbestê de tên bikaranîn (Nihêlî, 2005: 160). Wate, 
edebiyat bi hemû cureyên xwe ve ji delalet, raman û felsefe û rîtm estetîka rengan ne bêpar e û 
di teksta edebî de reng roleke girîng dibînin, bi du şêweyan -rasterast an nerasterast- tên 
bikaranîn. 


Bi boçûna me, nivîskar ji bo teksteke estetîk û tijî sembol, penayê dibin ser rengan ji 
rengan û her reng ji bo hindek merem û derbirîn, sembol û delaletan tên bikaranîn. Ew tekstên 
ku reng tê de hene, pirtir nêzîkî xwendevan dibin. Çimkî reng derbirînê ji serboriyên 
mirovayetiyê dike û bi awayekî bandora xwe li ser hestên xwendevan dike, ji bo peydakirina 
hestên xweş an nexweş. Ji ber ku dibe ku reng gelek wateyan bide li gorî şêwaza derbirîna 
nivîskaran û her xwîner li gorî bandora wî rengê destnîşankirî bandorê werdigire. 

Bo nimûne, dema hebûna rengê sor di nava tekstê de hebe, dibe ku ew reng li ba 
xwendevanekî/ê ramana xweşî û evîniyê bide û hestên wî/ê yên romantîk biazirîne û bandoreke 
baş bike li ser; lê belê dibe ku li ba yeka/î dî ramana nexweşî û qurbanîdanê bide û derûniya wî 


weke Nan 


5: Delaletên Rengan di Helbestên Mueyed Teyib de 


Helbestvan Mueyed Teyib yek ji helbestvanên bi nav û deng ê kurd e ku di vehandina 
helbestê de hêza xwe ya erênî ji rengan wergirtiye. Di piraniya helbestên xwe de behsa rengan 
kiriye. Em dişên ku bibêjin helbestên wî bi rengan hatine tamdan. Wî, reng kirine havêna 
berhemanîna wêneyên curbecur. Lewra jî di dema xwendina helbestên Mueyed Teyib de em 
hest pê dikin ku aşnayî nîgarkêşekî bilîmet dibin. Di piraniya wan helbestan da reng berceste 
bûne. Lê me bi tenê hindek helbestên wî hilbijartine ku gelek kod û delaletên rengan di nava 
wan de hatine bikaranîn. 


Em dê di vê pişkê de ji riwangeha delaletên rengan li ser helbestên Mueyed Teyib praktîze 
bikin. Ji dîwanên helbestvan çend helbestên nimûneyî bineqînin û mijarên teorîk ên rengan di 
wan helbestan de analîz bikin. Di vê pişkê de me ji dîwanên wî çend helbest hilbijartin ku ji 
nav hemû helbestên wî herî zêde ev bi temaya rengan derdikevin pêş. Bi vê şêwazê armanca 
vekolînê bi taybetî di vê pişkê de dê bê bidestxistin. Ev helbest li jêrê hatine destinîşankirin. 


Sy Helbesta “Şîn” 


Di vehandina vê helbestê de helbestvan hez kiriye ku bi şêweyekî ciwan û xemleke rengîn 
derbirîna ji xeyala xwe bike. Lewra ji hindek parçeyên wêneyan, wêneyekî helbestê yê giştî 
dirust dike, ku hêviya helbestvan ew bûye bi ku bi afirandina hindek hestên nazik peyvên balkêş 
mebesta xwe bigihîne cih, da ku mebesta wî bo xwendevanan ron û aşkera bibe 


Hin caran dîmenên xwezayê di hebûna hestên helbestvan de dibin dîmenekî ciwan û 
çarçoveya armanca ku ew li hêviya wê ye, em wan di hestên xwe yên veşartî de dibînin. Lewma 
di ferhenga peyvan de wêneyên rengîn jî têne dîtin. Ew wêneyan mîna tabloyeke hunerî pêşkêşî 
xwendevanan dike. 


Di vê helbestê de helbestvan xwestiye jiyaneke nû yan jî rewşeke nû dirust bike, li gorî 
ew xeyala ku di serê wî de heye; ji dêvla rengekî xirab yekî baştir. Helbestvan rengê şîn bi kar 
aniye xuya ye ku rengê şînê vekirî delalet e ji bo tenahî, hêvî û paşeroja geş. Çimkî di vê helbestê 
de helbestvan behs ji pîleya rengê şînê vekirî dike, dema dibêje; “Sê şîn kubar in: Esman û 
derya û çavên te” ji ber ku rengê deryayê hemû gavan bi rengê şînê vekirî ve tê têkildarkirin. 
Dîsan helbestvan çav, esman û derya bi rengê şîn salox daye ku çavên şîn delaleta ciwanî û 
hêviyê ne, rengê şînê esmanî û deryayê me dibe cîhana paqijî û zelaliyê. 


Sê şîn kubar in: 
Esman û 


Derya û 

Çavên te. 

Esman min dikete: 

Balindeyekî spî. 

Derya: 

Pêleka sor. 

Çavên te helbesteka şîn. 

Şîn 

Wek dilê te 

Wek tatoya wê belatînka 

Dadaye ser milê te (Teyib, 2021: 73-74) 


Bandora rengê şîn li ser derûniya helbestvan diyar û zîq e, lewra helbestvan rengê şîn 
kiriye keresteya helbesta xwe. Çimkî ew şîn kubariya esmanî ye û wî dike balindeyekî spî, û 
hêza bilindfirînê pê re peyda dike da ku bikaribe bi azadane bijî û li bilindtirîn xalê bifire. 
Balinde bi xwe yek ji wan bûneweran e ku delaleta hêzê û azadiyê ye çimkî balinde; azad difirin, 
azad dijîn, azad dimirin. Lewra helbestvan balinde bi kar aniye wek ramana azadiyê. Dîsan di 
dirêjiya vê helbestê de helbestvan behs ji pêleke sor dike, helbet rengê sor delaletên baş û xirab 
di hundirê xwe de hildigire. Dema helbestvan dibêje “Pêleka sor”, ku pêlên deryayê ji rengê şîn 
guherîne berev rengê sor, her dema rengê sor tê bikaranîn, yekser mirov bîr li xwîn, şer, kuştin 
û qurbanîdayînê dike. Çimkî rengê sor rengekî bihêz e di kiryarên xwe de. 


Bikaranîna rengê sor di vê helbestê de delaleta nakokiya derûniya wî ye da ku bişê piçekî 
derbirînê ji xemgîniya xwe bike. Lewma wî hêviyên xemgîn ji jêdera sereke ya xeyal û hest û 
hizrên xwendevan dûr birine, wî neviyaye her tiştî wek ku heye nîşanî me bide, em ber bi 
hizirkirinê ve birine da ku em têbigihên ku ew tiştên nepen jî amaje bi têgihiştina jiyanê dikin. 


Reng di wêneyê helbesta Mueyd Teyib de derbirîn e ji derûniya wî û wek pireyekê ne bo 
derbirîna wî ya hundirîn. Helbestvan şarezayê derbirîna rengan e, lewma bi hesteke hunerî û 
helbestî reng bi kar anîne. Dîsan dubarebûna peyvan a di vê helbestê de ji ber ku bi şarezayî û 
di xizmeta ciwaniya helbestê de hatine bikaranîn, mirov hest bi nexweşî yan kêmasiya vê 
dubarebûnê nake. Ji egera vê dubarebûnê rîtim û ciwanî di cihê xwe de hatiye bikaranîn. Lewma 
di navbera dubarebûn û wêneyan de reng xwe dibînin, ji bo ku berev rewşeke nû ve bibe wek 
rizgariyekê ye ji rewşekê bo yeka dî. 


2:2. Helbesta “Gerdena te aza” 


Hoo ey... Ewa 
Ji çavên te yên kesk 
Werzeka buharê barî û 


Salekê 

Berif... 

Ji bo wan şevên kesk û sor 

Mala te ava... 

Ji bo şevên spî jî 

Gerdena te aza... (Teyib, 2012: 127-128). 


Li vê derê helbestvan pesna evîndara xwe bi derbirîneke dî kiriye, reng e ev derbirînên 
helbestvanî bi kar anîne di vê helbestê de ji perçeyên wan nîgaran bin ku ji serboriya eşqê mane, 
lewra rengên “kesk û sor” tê de derbas dibin ku keskatiya çavên wê delaleta jiyan û ciwaniyê 
ne. Digel hindê jî ew ciwaniya çavên yara wî heta maweyeke dirêj û heta radeyeke mezin ew 
êşandiye. Dîsan bikaranîna rengê sor, ku sor gelek raman û delaletên ciyawaz li xwe girtine, ev 
yek jî ji kesekî/ê bo kesekî/e dîtir cuda û rêjeyî ye û dibe ku rengê sor bandorên baş û xirab 
hebin li ser kesan. Rengê sor rengê hestên bihêz e ku ew hest girêdayî eşqê û azirandina derûnî 
ne. Rengek e ku hestên germ û bihêz li ba mirov peyda dike, çimkî rengê sor bandoreke bihêz 
dike li ser pergala hestyariya mirovan. Lewra helbestvan sor bi kar aniye, çimkî rengê sor 
girêdayî dilsozî û evîniyê ye “şevên kesk û sor” şevên evînî, romantîk û seksê sembolîze dikin. 
Xuya ye delalet û sembol di vê helbestê de rûyekî geş in û helbestvan ew kirine binyat ku 
helbesta xwe jê vehûne. 


Dîsan helbestvan di helbesta xwe de peyva “şev” bi kar aniye. Her wekî diyar e şevê 
bandora xwe li helbestvan kiriye. Ew şevên ku bûne havêna xeyalên helbestên gelek 
helbestvanan û bêdengiya jiyaneke efsaneyî û romantîk. Şevê peywendiyeke mukim digel hest 
û azmûna helbestvan ya derûnî heye. Dîsan bikaranîna rengê spî dema ku dibêje “şevên spî jî 
gerdena te aza”, merema wî ji şevên spî, ew şevên zivistanê yên sar û dirêj in, ew şevên spî 
delaleta hindê ne ku bitenê maye û wan bandorên nerênî li ser derûniya helbestvan kiriye, xuya 
ye ji vê beyta helbestê ku helbestvan di barûdoxeke derûnî ya nexweş re derbaz bûye ku xemgînî 
lê zal bûye. Lê di ser hindê re ji bo wê viyana mezin a di dilê wî de yên beramberî yara xwe, 
her cara bitenê maye û ji destê tenêbûna xwe êşiyaye, lê digel vê yekê jî gerdena wê aza dike. 


5.3. Helbesta “Qîflî”l-teftîş: Raweste bo kuştinê” 


Nîvroyeka tîrmehê bû 

Roj agir bû 

Bihost, bihost rê dax kiribû 
Ew rêka reş 

Fena lêmişta burkana 
Rûybarekê dozexê bû 
Rêjgeha wî... 

Dilê gola zêrê reş û 


Xebata sor û xewnêt kesk (Teyib, 2014: 125-126). 

Di vê helbestê de bûyer trajedî ye, lewma helbestvanî pena biriye ser rengê reş. Ev jî 
girêdayî rûdanê ye û rengvedana derûnî, civakî û kevneşopiya ku helbestvan tê de dijî jê diyar 
e. Peyvên vê helbestê hatine xemilandin bi rengê reş, wate helbestvan kariye wan wêneyên ku 
di nava vê helbestê de hene bi reşatî derbibire. Dîsan helbestvan behsa “rêka reş” dike ku bi 
rengê reş wêne kiriye û têkeliyek di nava rengê reş û dîmen de ava kiriye û destpêka helbesta 
xwe bi rengê reş salox daye. Lewra, bikarînana rengê reş ji bo derbirîna wan nexweşî û wê 
derdeseriya kurdan e ku ji destê rejîma zordar a Be'sa Îraqê ve hatiye kirin, ku hemû rê digirtin 
ji bo nehêlana miletê kurd. Lewra ye ku wî ev helbesta xwe bi rengê reş xemilandiye û kiriye 
delalet ji bo mirin û nexweşiyê. 


Di vê helbestê de helbestvan gelek remz, sembol û delalet bi kar anîne. Ji wan jî dema 
behsa “gola zêrê reş û xebata sor û xewnên kesk” dike, “xebatekê” jî lê zêde dike ku saloxa vê 
xebatê bi rengê sor û xewn jî bi rengê kesk daye. Di delaletên kevneşopa civakî de rengê sor 
pitirya caran, delalet e ji bo xwîn û qurbanîdayînê û kesk jî rengê başî û jiyanê ye. Wate behsa 
wan qurbanan dike ku di rêya berxwedanê de hatine dayîn, da ku rojekê miletê kurd bikaribe 
wekî her neteweyên li ser rûyê erdê bi tenahî û xweşî bijî. 


Her du bira peya bûn û 

Kekê mezin... tu were pêş! 

Şitlekê spîndara çiya 

Hejde buhara kesk krî 

Dêmekê nazik û spî 

Tavê birî (Teyib, 2014: 129-130). 


Bikaranîna daraza “Hejde buhara kesk krî” delaleta gencatiya temenê wî kesî dike. Ji ber 
ku peyva “buhar”ê bi kar aniye ku mebesta wî werza biharê ye ku yek ji wan werzan e, tê zanîn 
bi ciwaniya xwe û werza vejînê ye, çimkî her tişt tê de xemla xwe dike. Xweza, bi rengê keskekî 
vekirî balkêş tê xemilandin, gul û giya di vî werzê de şîn dibin, her wiha dema şev û rojê tê de 
jî dibin bi qasî hev. Rengê keskê biharê kiriye delaleta destpêka jiyanê û bêgunehiya ji hemû 
tiştan; lewra rengê spî yekser piştî rengê kesk bi kar aniye, dema dibêje: 


Di tileke destê wî yê rastê da 

Xelekeke zirav, zêrîn 

Di dilê wî da 

Esmereka şeng û 

Baxçekê kesk û 

Rêzeka çiyayên befrîn (Teyib, 2014: 131). 


Rengê spî piraniya caran dibe delaleta paqijî û aşitiyê. Ji ber hindê helbestvan saloxa 
dêmê wî bi rengê spî daye, dêmê spî ramana ciwanî û bêgunehiya wî kesî ye. Lewra rengê spî, 
di piraniya civakan de rengekî xoşewîst e li ber dilê her kesî. Lewma helbestvan rengê spî bi 
kar aniye û her wiha spî ji rengên sar e ku aramî û dilfirehiyê li ba her kesî peyda dike. Dîsan 
spî wek delaleta ciwaniyê bi kar aniye ku zelalî û ronakî jî taybetmendiyên rengê spî ne. Ji ber 

vê yekê ye ku wî, rengê spî di vê beytê de kiriye ramana bêgunehî û ciwaniyê. Her wisa 
helbestvan amaje daye bi rengekî cuda ji rengên dîtir, ku “esmer” e ev reng û ji têkelkirina 

rengê reş û spî pêk tê. “Esmerî”, di civaka kurdî de delaleta ciwaniyê ye û nexasim jî jin bi vî 
rengî ve tên pesinandin. Ji ber vê kevneşopiya civaka wî bûye ku helbestvan nexwestiye jê dûr 
bikeve. 


Dîsan saloxdana baxçe bi rengê kesk delalet e ji bo destpêkên nû, her wiha delaleta 
tendrustî, xweza, hêz, aktîfbûn, başî û aştiyê ye. Digel vê, ji bo hezkirinê ye jî, çimkî dilê mirov 
zû li her tiştên kesk dikele; mîna dar û bar û xwezayê. Dîsan kiriye delaleta mana jiyana nifşên 
mirovan e, çimkî di koka xwe de rengê kesk delaleta jiyanê ye. Helbestvan temamtiyê bi 
helbesta xwe dide: 


Roj bû sîleka reş û xwe havête 
Bextê ewreke reştir 

Ax bû burkan û bîvelerz 

Dêw û dehba sema li ser kir 
Ew xeleke zirav-zêrîn 

Til lê qed kir 

Esmera şeng 

Ew bûka hêj nebûye bûk 
Hîzara xwe havêt û 

Xemla xwe reş kir 

Çîmena kesk 

Agrî girt (Teyib, 2014: 132-133). 


Di vê helbestê de helbestvan bi dilekî melûl û peyvên xemgîn, şiyaye derbirînê ji hestên 
xwe yên şa'irane bike ku ew hestên heyî ji bo mirovayetiyê û bi taybetî ji bo wan takên hanê 
ne ku ji mafên jiyanê bêpar dibin. Her wekî me gotî; bûyer trajedî ye, lewma helbestvan pena 
biriye ser rengê reş. Reşbînî di helbestên Mueyed Teyib de gelekî zal e, lewma reş kiriye 
delaleta kabûsan û ehrîmenî û di helbestên wî de jiyan bi mirinê hatiye guhartin. Di navbera 
realîte û derbirînê de pena biriye ser remz, sembol û delaletên di rengan de. Lewma ye ku 
helbestvan bi rêka vehandina vê helbestê şiyaye, ew êş û azara ji ber rûdana vê bûyerê nîşanî 
me û hemû dinyayê bide, helbestvan wiha dirêjahiyê dide vê helbesta xwe: 


Di paxila wî da 

Niviştiyeka keska şêxî û 

Di berîka çepê da 

Çengekê tovikên gulberoja û 
Ya rastê jî deh şekirok 


Hindî salên temenê wî 

Ne rojekê bi ser çiya kefiibû 
Ne befra keviya xwaribû (Teyib, 2014: 140-141). 

Bikaranîna rengê kesk a di vê beytê de bi şiklê “Niviştiyeke keska şêxî” ye. Mebesta 
helbestvan jê ew e ku hê ev kes zarok e û misilman e. Di kevneşopiya civakî û olî de li ba 
miletên îmandarên misilman, dema zarokên wan ji dayik dibûn û heta digihîştin jiyekî mezin 
wan “nivişt” bi wan ve dikirin an jî dikirin paxila wan, da ku ew dûrî nexweşî û belayan bibûna. 
Rengê kesk ji aliyê olî ve girîngî û pîroziya xwe heye, misilman gelek caran di rê û resmên xwe 
yên olî de vî rengî bi kar tînin. Ji ber ku delalet e ji bo tobekirin û nêzîkbûna li Xwedê û rihetiya 
derûniya mirovên îmandar. Di ola îslamê de rengê kesk li wê yekê vedigere ku rengê cilên 
bihuştiyan e û dar û berên bihuşt û firdewsê ye jî. Vê yekê jî kiriye ku cihê taybetîbûn û girîngiya 
rengê kesk li ba ola îslamê hebe. Wate, her olekê delalet û felsefeyên xwe yên taybet derheqê 
her rengî de heye. Di ola îslamê de jî rengê kesk pîroz e û delalet û ramana baş û xêr û bereketê 
ye. Di hundirê xwe de rengê kesk, gelek delaletan werdigire û rengekî xweş û qebûlkirî ye ji 
layê hemû kes û bawerî û olan ve. Lewra ye ku ev reng di piraniya bawerî û olan de delaleta 
paqijî, bêgunehiyê ye. Lewma jî helbestvanî pena biriye ser vî rengî. 

Ji ber ku bûyer, qewameke rastî ye bi şêweyekî giştî helbestvanî xwestiye ku bi rêya vê 
helbestê derbirîna vê karesata cerghejîn bike. Bi dilekî melûl vê yekê vedigêre. Ev helbest bi 
rengekî kûr û cuda hatiye nivîsandin, da ku wêneyekî ronî û aşkera berbiçav bike, hawareke 
mezin bixe guhê hemû dinyayê, ji bo bizanin ka çi tawan û zoriyeke ji vê mezintir tune ye ku li 
ser mirovan hatiye encamdan. 


5.4. Helbesta “Ne ba min siwar diket... Ne ax min peya diket” 


Ez takebelgê zer û pêtî me 

Vê payîza dereng 

Bi gulpên vê darê ve mayim 

Ne ba 

Min siwar diket 

Ne ax 

Min peya diket (Teyib, 2014: 247). 


Di vê helbestê de helbestvan bi awayekî xemgîn û tijî kovan derbirînê ji bextreşiya xwe 
dike, ku çarenivîsê xwe daye destê qederê û saloxdana derûniya xwe dike. Ew xwe li hemberî 
qederê bêçare dibîne dema ku dibêje; “Ne ba min siwar diket... Ne ax min peya dike”. 
Bikaranîna rengê zer di vê helbestê delalet e ji bo nexweşî û lawaziyê. Ev delalet û raman di 
reseniya xwe de ji xwezayê, zerê payîzê hatiye wergirtin. Çimkî ew dumahîka zerbûn û weşîna 
belgan e, rengê keskê dar û beran di werza payîzê de rengê zer digire. Dibe ku ji ber wê yekê 
ev reng bi kar anîbe, ji ber ku di heman demê de payîz delaleta nexweşî û nêzîkbûna ecelê 
mirinê ye jî. Lewra ye ku gelek caran ev reng bûye cihê dilgiraniyê ji layê derûniyê ve. 

Xuya ye dema ku hemû dergeh li mirov têne girtin, hindek caran mirov neçar dibe ku 
giliyan bike. Ev cure gilî jî pîleya nearamiya derûniya helbestvan nîşanî me dide bi rêya reng, 
peyv û wêneyan. Helbestvan dîtiye ku hemû dergeh li ber wî girtî ne, hîç tiştek nîn e ku bikaribe 
dergehên umîd û hêviyan li bihareke rengîn veke. Lewra ye ku dibêje: 


Rojên kurt û tarî 

Şevên reş û bêdawî 

Wek koremarekî 

Di gerdena min aliyayî ne û 

Ez mirim bo 

Fireke bay û 

Çengekê hetavê (Teyib, 2014: 247). 


Ji vê beyta helbestê xuya ye ku helbestvan di barûdoxa derûniyeke nexweş re derbas bûye, 
ku vê yekê jî xemgînî zal kiriye li ser hestên wî. Lewra rengê reş bi kar aniye wekî delaleta 
xemgîniya xwe û gihîştiye wê radeyê ku ji ber wê xema xwe roj û şevan jêk cuda nake. Her 
wiha ji ber wê yekê ye xewnekirina bi şev, westîna hizr û hestan, nexweşî û nearamiya wî. 

Li dumahiya vê helbestê, helbestvan neçarî hevoka “Ez mirim bo fireke bay û çengekê 
hetavê” dibe. Ev peyvên ji hevoka dumahiyê ya ku helbestvan di helbestê de derbirîne, wê yekê 
diselmîne ku yê di rewşeke aloz û dijwar de, belkî bikaribe bi rêya peyvan hindek ji êş û azarên 
derûniya xwe ya birîndar reha bibe. Belkî bikaribe ji rewşeke nebaş ku tirs ji nexweşî û mirinê, 
penayê bibe ser hêviyan û daxwaza jiyan û xweşiyê bike. 


>59; Helbesta “Fireke bay” 


Helbestvan helbesta “Fireke bay” bi şêweyê zêmarê vehandiye. Helbesta zêmarî di nava 
kurdan de berbelav e, çimkî neteweyê kurd ji wan neteweyan e ku gelek nexweşî dîtine. Çimkî 
bi hemû alav û rêkên cuda dijiminan hewla qirkirina neteweyê kurdan kiriye. Lewra helbesta 
zêmarî berginda nexweşiyan e, helbestvan bixwaze yan nexwaze dê peyvên xemgîr bi kar bîne. 
Lewma dema dibêje: 


Mir 

Kesê fireka avê 

Bi devî da nekir 

Kaniyê got: 

Destê min geheştinê. 

Her du destên min bişkîn. 
Rûbarî got: 


Li ser rêka min nebû. 

Her du rûyên min reş bin. 

Baranê got: 

Min ne dît. 

Kurahî bi her du çavên min da bête xwar. 

Axê got: 

We fireke bay 

Ji çiyayekî befir lê may diviya ne av (Teyib, 2021: 47-48) 


Bûyer trajîdî ye, lewma helbestvan peyvên melûl bi kar anîne. Ev jî girêdayî rûdanê ye û 
rengvedana civaka ku helbestvan tê de dijî jê diyar dibe. Helbestvan xwestiye wê nexweşî û 
derdeseriya bi serê miletê wî de hatiye, bi rêya helbestê nîşanî me bide, û ew bi wê nearamiyê 
helbesta xwe vehûnaye. 


^ 


Bikaranîna rengê reş di vê helbestê de kiriye delaleta bêşensî û şermezariyê ye. 
Helbestvan ji kevneşopiyên civaka ku tê de dijî pir dûr neketiye û guhartin di rengan de nekiriye 
dema ku dibêje; “Rubarî got: Li ser rêka min ne bû, her du ruyên min reş bin”. Peyva “rûreş”, 
li ba kurdan delaleta şermezariyê ye. Helbestvan berev sembol û remzan ve çûye, ew kirine 
delaleta wî/ê kesê/a hewcedar, ê/a ku kes di hawara wî/ê de neçûye û destê arîkariyê lê dirêj 
nekiriye. Lewma rûyê wan reş e û heta nikarin ji wê şermezariyê rizgar bibin û xwe bêguneh 
bikin. 

Helbestvan vê helbestê pêşkêşî wan şehîdan dike ku bi destên dijmin û dagîrkeran hatine 
kuştin. Bi şêweyekî giştî bûyerên trajediyê yên berdewam ên li ser gelê kurd, bandora xwe li 
ser berhemên afirandina helbestvan kirine, her wekî li ser hemû civakê kirine. 


5.6. Helbesta “Li ser tenûra gundî” 


Di vê helbestê de reng li ba helbestvan derbirîneke sembolî û veşartî ye, ne rasterast e. 
Reng bi şêweyekî tem û mijî nîşa me daye. Lewra jî dibe ku bikaranîna rengê sor di wan cihan 
da armanc jê aşkerakirina xewn, hêvî û xeyalên helbestvan bi xwe bin. Yan jî dibe ku helbestvan 
xwestibe asoyeke vekirî li hemberî xwendevan bihêle, ji bo ku xwendevan li gor hez û armanca 
xwe û li gorî îdeolojî û têgehiştina xwe raman û delaletakê bide rengê sor di vê beyta helbestê 
de: 

Her careke nanê xwe ji ser tenûrê dibire ve, min 

Digotê: 

“Te nanek hêlaye bi tenûrê ve” 

Wê jî her car digot: 

“Hêşta sor nebûye” (Teyib, 2021: 91). 

Rengê sor, bi xwe rengekî bihêz û germ e û her dema ku me guh lê dibe yekser bandora 
xwe ya bihêz dike ser derûniya mirov. Delalet û ramana vî rengî ji kesekî bo kesekî cuda ye. 
Lewra dibe ku helbestvanî bikaranîna rengê sor, di vê helbestê de kiribe delalet ji bo ramanên 
cuda. Ji ber ku rengê sor bi xwe ji rengên serekî û rengên germ e, dibe ku wek delalet ji bo 
azirandinê bi kar anîbe yan jî ji bo qurbanîdayînê çimkî rêka gihîştina aşiqan tijî nexweşî û 

asteng in. Lewra ji bo vê dozê qurbanîdayîn divê, îcar ew qurbanîdayîn dibe ku bexşandina 
giyanê mirov be yan jî jidestdayîna hindek armancên mirov be. 

Di berdewamiya helbestê de, ji nanê germ û tenûreke agirê wê hilbûyî û xatûneke rûyên 
wê sor, rasterast an nerasterast tabloyeke yekgirtî hatiye çêkirin bi peyv û wêneyan ku di hestên 
me de xwe dibînin. Huner, hestkirina bi ciwanî û xweşiya hundirîn e. Helbet nimûneyên di 
xeyala helbestê de bi kar hatine ew bi xwe dîmenên wêneyan in. Lê yekkirina van wêneyan 
tabloya helbestê dide xuyakirin û bala me dikêşe. 

Nuke jî her careka bêhina nanê gerim dihête min, di 

Tenûrê da destekê şor, li ser lêva wê du ruyên 

sor, dihêne ber çavên min (Teyib, 2021: 92). 

Saloxdana rûyên wê yên bi rengê sor, amaje ye ji bo bercestebûna hezên evînî û seksê, 
ku heta niha ew wêne ji ber çavên wî neçûye her dema bêhna nan tê, ew wêne di xeyala wî de 
berceste dibe. Çimkî rûyên sor yek ji delaleta ciwaniya jinê ye, bi taybetî li ba civaka kurdan, 
delaleta ciwanî û şermîniyê ye. 

Di beyta dumahiyê de helbestvan bi dilekî melûl hestên xwe derbirîne ku ew saloxdan 
amajeyên nerasterast in. Maweya paşeroja vê eşqê ber bi dereke nediyar ve diçe, ku wek dem 
an temen derbas bûye yan jî ew kes di jiyana wî de nemaye û bi wê eşqê şad nebûye, bes wek 
dil her ew eşq e di dilê wî de sax û geş maye û ew hêvî li ba wî venemiriye. Lê belê, di realîteyê 
de hemû tişt derbas bûye û derfet ji bo gihîştin û şadbûna bi wê eşqê ne diyar e. Lewra dibêje: 

Di sîngê min da, girkeka hevîrî heye hêşta tirş nebûye. 

Bi tenûra gundê me ve, nanek heye sot û kesê jê venekir (Teyib, 2021: 92). 


Encam 

Ji serdemên kevin ve ta niha reng xwedan girîngiyeke mezin bûne. Ji dirêjahiya mêjûyê 
ve mirovan girîngî pê daye. Ji ber hindê jî delalet û raman ji layê, psîkolojî, olî, civakî û gelek 
biwarên dîtir ve ji bo her rengekî destnîşankirî ne. Reng, gelek caran li ba Mueyed Teyib wek 
sembol û delalet hatine bikaranîn. Rengvedana kevneşopiyên civakî, olî, ramyarî, îdeolojîk, 
derûnî, bîrhatin û xewnan di helbestên wî de zal bûne. Hindek caran reng bi şêweyekî tesedifî 
bi kar anîne, lê belê nêzîkî siruşt û derûniya helbestvan bi xwe ne. 

Helbestvan kesên hestnazik in û derûniya wan ji her kesî/ê zûtir di bandorê de dimîne. 
Lewra jî ji sedema wan bandorên ku li ser derûniya Mueyed Teyib bûne, helbestên wî encam 
dane. Sedemên derûniyê ji sedemên serekî yên vehandina helbestan in. Bûyerên trajedîk ên ku 
bi berdewamî bi serê gelê kurd de hatine, bandora xwe li ser berhem û afirandinên helbestvan 
kirine, her wekî li ser civakê gişî kirine. Helbestvan gelekî ji kevneşopiyên civaka ku tê de dijî 
dûr neketiye û gelek guhartin di raman û delaleta rengan de nekiriye. Ji ber ku reng bihayekî 
estetîkî, bihayekî hunerî yê bilind dide tekstê û ji ber reng yek ji alavên girîng ên afirandina 
tekstan, bi taybetî jî afirandina helbestê ne, Lewma jî helbestvan Mueyed Teyib pena biriye ser 
rengan. Di nava seqaya hestî û derûnî ya helbestvaniya helbestvan de, rengê reş ê zal e û zêdetir 
ji hemû rengên dîtir hatiye bikaranîn di helbestên wî de. Helbestvan rengê reş bi kar aniye ji bo 
derbirîna hestên xwe yên xemgîrî. Ev jî wê diyar dike ku xembarî di derûniya helbestvan de di 
asteke ne kêm de ye. 

Her reng xwedî raman, felsefe, delaletên xwe yên cur bi cur e. Karekî ne asan e ku mirov 
bikaribe ji bo her rengî raman an delaleteke dirust û taybet destnîşan bike. Çimkî ev raman û 

sembol ne cihgir in li gor kes, çand, ol û hwd. Ev delalet û raman guhêrbar in. Bi şêweyekî giştî 
raman û delaletên rengan li ba helbestvan Mueyed Teyib bi vî şêweyî ne: Rengê reş delaleta 
neman û xemgîniyê ye. Sor, delaleta evînî û qurbanîdayînê ye. Şîn, rengê hêvî û umîdan e. 
Rengê spî, delaleta bêgunehî û aştiyê ye. Rengê zer, delaleta nexweşî û lawaziyê ye. Rengê 


kesk, delaleta jiyan û ciwaniyê ye. 

